Фридрих Хьолдерлин
Житие

Превод от немски: Венцеслав Константинов, —

chitanka.info

Ти също мечтал си за нещо по-висше, ала любовта

Съкрушава ни всички, скръбта по-могъщо ни смазва,

Ненапразно се връща обратно

Нашият път, откъдето е тръгнал.

Нагоре или надолу! Нима не повява в святата нощ,

Където безмълвно Природата готви ни идните дни,

Не повява ли, както и в хладния Оркус,

Любящо дихание?

Това проумях. Ала вие, Небесни, Всесъхраняващи,

Само да знаех, нивга подобно на смъртните майстори

Не ме поведохте

С обич по равния път.

Трябва всичко човек да опита, казват Небесните,

Та утолил своя глад, да се научи за всичко да благодари,

И да разбере свободата

Да поеме накъдето желае.

1800

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.